**Canllawiau ar goladu a chyflwyno canlyniadau Lleferydd, Iaith a Chyfathrebu ar gyfer plant 0-5 oed gyda chymorth gwasanaethau lleferydd, iaith a chyfathrebu cyffredinol, poblogaeth ac wedi'u targedu yng Nghymru.**

1. **Diben y canllawiau hyn**

Mae'r ddogfen hon yn cyd-fynd â'r ddogfen **‘Canlyniadau Lleferydd, Iaith a Chyfathrebu terfynol a byrdymor ar gyfer plant 0-5 oed gyda chymorth gwasanaethau lleferydd, iaith a chyfathrebu cyffredinol, poblogaeth ac wedi'u targedu yng Nghymru’** (atodiad 1),sy'n pennu canlyniadau newydd i'w defnyddio i ddangos effaith darpariaeth lleferydd, iaith a chyfathrebu Dechrau'n Deg, yn ogystal â phob darpariaeth lleferydd, iaith a chyfathrebu arall ar lefel gyffredinol, poblogaeth ac wedi'i thargedu i blant dan 5 oed.

Bwriedir i'r canllawiau hyn gefnogi Awdurdodau Lleol a Byrddau Iechyd ledled Cymru i gasglu a chyflwyno'r canlyniadau newydd. Mae'n nodi amserlenni ac yn awgrymu dulliau o roi'r mesurau newydd ar waith, lle y bo'n berthnasol.

1. **Cynulleidfa**

Unrhyw un yng Nghymru sy'n gyfrifol am ddarparu neu gomisiynu gwasanaethau lleferydd, iaith a chyfathrebu y tu allan i gymorth unigol – mae hyn yn cynnwys y ddarpariaeth ar lefel gyffredinol, poblogaeth ac wedi'i thargedu a ddarperir mewn lleoliadau Dechrau'n Deg ac mewn gwasanaethau ataliol eraill (e.e. cynlluniau peilot y Gwerthusiad o Raglen Trawsnewid ac Integreiddio Blynyddoedd Cynnar). Noder, er y bydd cyflwyno'r mesurau newydd yn ofynnol i ddarpariaeth Dechrau'n Deg, **ni** chaiff y data hyn eu casglu gan Lywodraeth Cymru ar gyfer gwasanaethau y tu allan i Dechrau'n Deg. Am y rheswm hwn, mae gweddill y ddogfen hon yn cyfeirio'n benodol at Dechrau'n Deg, ond mae'r egwyddorion yn berthnasol i wasanaethau eraill o hyd.

1. **Cefndir**

Cynigiwyd y canlyniadau lleferydd, iaith a chyfathrebu newydd gan weithgor o arbenigwyr ym maes lleferydd, iaith a chyfathrebu o bob rhan o Gymru (gweler atodiad 3 ar gyfer yr aelodau). Cefnogwyd y trafodaethau gan y fframweithiau/canllawiau canlynol:

* canllawiau Coleg Brenhinol y Therapyddion Lleferydd ac Iaith ar gyfer mesur canlyniadau y tu allan i ofal unigoledig: [Measuring outcomes outside individualised care | RCSLT](https://eur01.safelinks.protection.outlook.com/?url=https%3A%2F%2Fwww.rcslt.org%2Fmembers%2Fdelivering-quality-services%2Foutcome-measurement%2Foutside-individualised-care%2F&data=04%7C01%7CClaire.Butler003%40gov.wales%7Cf598e305c2694453f0a608d989a6adf8%7Ca2cc36c592804ae78887d06dab89216b%7C0%7C1%7C637692171257863920%7CUnknown%7CTWFpbGZsb3d8eyJWIjoiMC4wLjAwMDAiLCJQIjoiV2luMzIiLCJBTiI6Ik1haWwiLCJXVCI6Mn0%3D%7C3000&sdata=N9XyGsOyLQfKEx3VWaOyqY4RQPAjh4hVlPAzhqPYsD0%3D&reserved=0)
* Fframwaith ategol: [RCSLT-Measuring-Outcomes-Framework-June2021.pdf](https://eur01.safelinks.protection.outlook.com/?url=https%3A%2F%2Fwww.rcslt.org%2Fwp-content%2Fuploads%2F2021%2F06%2FRCSLT-Measuring-Outcomes-Framework-June2021.pdf&data=04%7C01%7CClaire.Butler003%40gov.wales%7Cf598e305c2694453f0a608d989a6adf8%7Ca2cc36c592804ae78887d06dab89216b%7C0%7C1%7C637692171257863920%7CUnknown%7CTWFpbGZsb3d8eyJWIjoiMC4wLjAwMDAiLCJQIjoiV2luMzIiLCJBTiI6Ik1haWwiLCJXVCI6Mn0%3D%7C3000&sdata=hczv%2BVPp7748O3tW5w9iGg80wNmKl3rA%2B26zZIc0ufM%3D&reserved=0)
* Cwestiynau allweddol i'w gofyn wrth ddewis mesurau canlyniadau: rhestr wirio ar gyfer gweithwyr proffesiynol perthynol i iechyd [selecting-outcome-measures.pdf (rcslt.org)](https://www.rcslt.org/wp-content/uploads/media/docs/selecting-outcome-measures.pdf)

Ar hyn o bryd, nid yw Llywodraeth Cymru yn gofyn am unrhyw ddata gan awdurdodau lleol ar *effaith* mewn perthynas â gwasanaethau lleferydd, iaith a chyfathrebu. Hyd yn hyn, dim ond ffigurau presenoldeb (allbynnau) sydd wedi'u cynnwys yn y data a gesglir ar gyfer lleferydd, iaith a chyfathrebu mewn gwasanaethau Dechrau'n Deg. Cyn mis Ebrill 2023, un tab oedd ar gyfer lleferydd, iaith a chyfathrebu a magu plant yn y llyfr gwaith Dechrau'n Deg. Mae'r llyfr gwaith diwygiedig yn cynnwys tabiau ar wahân ar gyfer Lleferydd, Iaith a Chyfathrebu a magu plant, ac mae'r rhan fwyaf o'r data presenoldeb ar gyfer lleferydd, iaith a chyfathrebu wedi'u dileu (e.e., adnoddau ‘You Make the Difference’ Hanen, nas defnyddir mwyach.)

Lluniwyd y canlyniadau newydd gyda'r bwriad o gasglu data sydd, yn y rhan fwyaf o achosion, eisoes yn cael eu casglu lle bynnag y bo modd. Am y rheswm hwn, mae adnoddau penodol wedi cael eu hawgrymu ond nid ydynt wedi'u pennu'n bendant, a chaiff opsiynau amgen a ddefnyddir yn lleol eu crybwyll lle y bo'n berthnasol.

Bydd y canlyniadau newydd yn gwella'r data a gesglir yn ystod y cyfnod interim wrth i'r ‘Pecyn Lleferydd, Iaith a Chyfathrebu ar gyfer Cymru’ gael ei ddatblygu. Cytunwyd â chydweithwyr data Llywodraeth Cymru na fydd Llywodraeth Cymru yn gofyn am y mesur newid yn y plentyn nes bod gennym adnodd addas at y diben (wrthi'n cael ei ddatblygu, disgwylir y bydd ar gael yng ngwanwyn 2026). Byddwn felly'n defnyddio mesurau newid yn yr oedolyn a'r amgylchedd i ddangos effaith darpariaeth lleferydd, iaith a chyfathrebu mewn gwasanaethau Dechrau'n Deg. Noder nad yw Llywodraeth Cymru yn gofyn am i unrhyw ddata ar newid yn y plentyn gael eu cyflwyno ar hyn o bryd, felly nid oes newid yn hynny o beth.

1. **Y mesurau newydd**

Rhoddwyd y canlyniadau diwygiedig ar waith ym mis Ebrill 2023. **Noder mai dim ond canlyniadau 2.1, 2.3, 3.1 a 3.3 y gofynnir amdanynt yn 2023/24;** a chaiff yr holl newidiadau eraill eu cyflwyno'n raddol dros y blynyddoedd nesaf.

Mae'r canlyniadau newydd fel a ganlyn:

**Datganiad o weledigaeth***: Mae plant yn dechrau'r ysgol gyda sgiliau lleferydd, iaith a chyfathrebu gweithredol ac yn cyflawni eu potensial llawn.*

Bydd y pecyn Lleferydd, Iaith a Chyfathrebu ar gyfer Cymru yn cynnwys pwynt arolygu a fydd yn darparu data am b'un a yw'r ‘weledigaeth’ yn cael ei chyflawni ar lefel y boblogaeth.

* 1. **Canlyniad terfynol:** *Bydd gan 90% o blant sy'n cael cymorth lleferydd, iaith a chyfathrebu cyffredinol sgiliau lleferydd, iaith a chyfathrebu sy'n datblygu'n nodweddiadol pan fyddant yn 3 mlwydd ac 11 mis oed; A bydd y 10% ag anghenion lleferydd, iaith a chyfathrebu yn cael eu nodi a'u cefnogi'n briodol[[1]](#footnote-1)*

Ni ddisgwylir i bob Awdurdod Lleol na Bwrdd Iechyd ddangos y canlyniad terfynol - yn hytrach, y bwriad yw ystyried data ar lefel y boblogaeth er mwyn pennu a yw'r bwlch anfantais yn lleihau i grwpiau sy'n wynebu risg. Mae'n bosibl na fyddwn yn cyflawni 90% byth, ond byddai gwelliannau o flwyddyn i flwyddyn ar y llinell sylfaen yn dangos effaith.

DS Ni chaiff y canlyniad terfynol ei grynhoi nes bod dull o arolygu ‘newid yn y plentyn’ ar waith gennym, felly caiff ei gyflwyno pan roddir y pecyn Lleferydd, Iaith a Chyfathrebu ar gyfer Cymru ar waith.

* 1. **Newid yn y Plentyn:** Gan fod yr [adolygiad o sgrinio iaith gynnar yn addas ar gyfer plant yng Nghymru o enedigaeth hyd at 5 mlwydd oed](https://www.llyw.cymru/sites/default/files/statistics-and-research/2022-08/adolygiad-o-sgrinio-iaith-gynnar-yn-addas-ar-gyfer-plant-yng-nghymru-o-enedigaeth-hyd-at-5-mlwydd-oed.pdf) wedi dod i ben, nid oes adnodd ‘newid yn y plentyn’ addas at y diben ar gael i ni ar y cam hwn. Felly ni fydd Llywodraeth Cymru yn gofyn am y mesur hwn nes bod pecyn Lleferydd, Iaith a Chyfathrebu ar gyfer Cymru ar gael i'r gweithlu cyfan (rhagwelir y bydd ar gael yng ngwanwyn ‘26)
	2. **Newid yn y Gofalwr:** ‘Bydd gofalwyr yn rhyngweithio â'u plentyn mewn ffordd ymatebol, gan roi strategaethau ar waith i gefnogi datblygiad lleferydd, iaith a chyfathrebu a/neu lesiant eu plentyn’.
		1. ***Canlyniad rhif 2.1:*** *Bydd gofalwyr plant ag anghenion lleferydd, iaith a chyfathrebu a nodwyd yn defnyddio strategaethau rhyngweithio ymatebol i helpu sgiliau lleferydd, iaith a chyfathrebu a chwarae eu plentyn yn dilyn ymyriad.*



Nod y mesur hwn yw crynhoi newid yn ymddygiad oedolion o ganlyniad i ymyriad lleferydd, iaith a chyfathrebu.

Ymatebolrwydd oedolion yw prif darged y rhan fwyaf o ymyriadau lleferydd, iaith a chyfathrebu seiliedig ar dystiolaeth cyffredinol ac wedi'u targedu yn y blynyddoedd cynnar, os nad pob un ohonynt. Gweler [adroddiad](https://www.llyw.cymru/cefnogi-datblygiad-lleferydd-iaith-chyfathrebu-yn-y-blynyddoedd-cynnar) yr Adolygiad o Ymyriadau yng Nghymru i gael crynodeb o ymyriadau lleferydd, iaith a chyfathrebu seiliedig ar dystiolaeth cyffredinol, poblogaeth ac wedi'u targedu ar gyfer plant dan 5 oed.

Gellir mesur ymatebolrwydd gan ddefnyddio graddfa sgorio PaRRiS[[2]](#footnote-2) neu ddull arall o fesur ymddygiadau rhyngweithio rhwng oedolyn a phlentyn. Un cwestiwn sydd yng ngraddfa PaRRiS ac nid oes angen hyfforddiant ar ei chyfer (gweler llawlyfr PaRRiS, atodiad 2). Os yw eich gwasanaeth yn defnyddio dull presennol o fesur ymatebolrwydd oedolion, nid yw'n hanfodol eich bod yn mabwysiadu graddfa PaRRIS, ond efallai y byddwch yn dewis gwneud hynny oherwydd ei sylfaen dystiolaeth gynyddol a pha mor hawdd ydyw i'w defnyddio. Noder nad yw'n hanfodol eich bod yn defnyddio adnodd ffurfiol neu gyhoeddedig. Os ydych yn defnyddio mesur a ddatblygwyd yn lleol, cewch barhau i'w ddefnyddio ac adrodd arno.

Diffinnir newid cadarnhaol fel cynnydd o un pwynt o leiaf ar un eitem neu fwy ar y raddfa a ddefnyddir. Er enghraifft, ar raddfa PaRRiS, sydd ag uchafswm sgôr o 5, byddai gwelliant o un pwynt (e.e. o 3 i 4) ar ôl ymyriad yn cael ei ddiffinio fel newid cadarnhaol. Ar raddfa sydd â phum eitem, a phob un yn cael ei sgorio o 0 i 10 (cyfanswm o 50 pwynt), byddai gwelliant o un pwynt (e.e., o 7 i 8) ar un o'r eitemau a sgoriwyd yn cael ei ddiffinio fel newid cadarnhaol.

Dylid ystyried dibynadwyedd rhyng-raddwyr[[3]](#footnote-3) ac o fewn graddwyr[[4]](#footnote-4), mewn perthynas â pha raddfa bynnag a ddefnyddir. Byddai rhoi sesiynau goruchwylio ar waith ar gyfer pob ymarferydd sy'n defnyddio'r adnodd yn arfer dda er mwyn sicrhau ei fod yn cael ei ddefnyddio mewn ffordd gyson a dibynadwy.

* + 1. ***Canlyniad rhif 2.2:*** *Bydd gan ofalwyr plant sy'n cael ymyriad lleferydd, iaith a chyfathrebu poblogaeth/wedi'i dargedu fwy o hyder wrth gefnogi datblygiad lleferydd, iaith a chyfathrebu.*



Nod y mesur hwn yw crynhoi newid yn hyder oedolion o ganlyniad i ymyriad lleferydd, iaith a chyfathrebu. Gellir mesur hyn gan ddefnyddio graddfeydd sgorio hyder cyn ac ar ôl ymyriad, (e.e. **‘ar raddfa o 0 i 10, pa mor hyderus ydych chi'n teimlo am ryngweithio â'ch plentyn mewn ffordd sy'n ei helpu i ddysgu i siarad?’).** Os defnyddir dulliau presennol o fesur hyder, gellir cadw'r rhain ac adrodd arnynt. Diffinnir newid cadarnhaol fel cynnydd o un pwynt o leiaf ar y raddfa a ddefnyddir.

* + 1. ***Canlyniad rhif 2.3:*** *Bydd gofalwyr plant sy'n cael cymorth lleferydd, iaith a chyfathrebu poblogaeth/wedi'i dargedu yn ymgysylltu ag ymyriadau lleferydd, iaith a chyfathrebu.*



Mesur allbwn yw hwn yn hytrach na chanlyniad. Mae'r gweithgor yn cefnogi'r penderfyniad i gadw'r mesur hwn, oherwydd bod presenoldeb yn ddangosydd defnyddiol ar gyfer ymgysylltu.

Data y gofynnir amdanynt:

* Ymyriad a gynigiwyd.
* Nifer y gofalwyr a ymgysylltodd â 25%/ 50%/ 75% o'r sesiynau lleferydd, iaith a chyfathrebu a gynigiwyd.
* Nifer y gofalwyr a enillodd achrediad.
	1. **Newid yn yr Ymarferydd[[5]](#footnote-5):** ‘Bydd ymarferwyr yn rhyngweithio â phlant mewn ffordd ymatebol ac yn rhoi strategaethau ar waith i gefnogi datblygiad lleferydd, iaith a chyfathrebu a/neu lesiant plant’.
		1. ***Canlyniad rhif 3.1:*** *Bydd ymarferwyr yn rhoi strategaethau rhyngweithio ymatebol ar waith i helpu sgiliau lleferydd, iaith a chyfathrebu a sgiliau chwarae plant.*

**

Nod y mesur hwn yw crynhoi newid mewn ymddygiad o ganlyniad i ymyriad lleferydd, iaith a chyfathrebu. I'r rhan fwyaf o ymarferwyr, bydd hyn ar ffurf hyfforddiant lleferydd, iaith a chyfathrebu yn bennaf (gweler [llwybr hyfforddi lleferydd, iaith a chyfathrebu](https://www.llyw.cymru/sites/default/files/publications/2021-06/siarad-gyda-fi-adnodd-llwybr-hyfforddiant-lleferydd-Iaith-a-chyfathrebu-cymru-gyfan.pdf)).

DS bydd angen mesur y newid hwn ‘fesul sesiwn hyfforddi’ a'i **gyflwyno yn flynyddol**.

Bydd ‘Ymarferwyr’ yn cynnwys timau gofal plant Dechrau'n Deg, magu plant ac aelodau o dimau

Ymwelwyr Iechyd â Ymarferwyr Blynyddoedd Cynnar.

Er mai mesur newid yn y rhiant/ gofalwr yw nod graddfa PaRRiS, mae'r awduron wedi rhoi caniatâd iddi gael ei defnyddio i grynhoi newid yn ymatebolrwydd ymarferwyr. Gall y newid hwn fod yn hunangofnodedig (e.e., defnyddio recordiadau fideo cyn ac ar ôl hyfforddiant) neu'n newid a gofnodir gan gymheiriaid. Os oes mesurau presennol ar waith (e.e. Graddfa Sgorio Rhyngweithio ac Iaith Athrawon - TILRS), gellir cadw'r rhain ac adrodd arnynt. Noder nad yw'n hanfodol eich bod yn defnyddio adnodd ffurfiol neu gyhoeddedig. Os ydych yn defnyddio mesur a ddatblygwyd yn lleol, cewch barhau i'w ddefnyddio ac adrodd arno.

Os byddwch yn defnyddio adnoddau gwahanol i fesur effaith hyfforddiant gwahanol (e.e., TILRS ar gyfer LLLI; PaRRiS ar gyfer Elklan 0-3 oed) gallwch gyfuno'r data ar gyfer pob un ohonynt a chyflwyno'r cyfanswm yn flynyddol. Er enghraifft, os byddai 85 o'r 100 o ymarferwyr a hyfforddwyd yn dangos gwelliant o un pwynt neu fwy ar TILRS yn dilyn LLLI; a bod 70 o'r 100 a hyfforddwyd yn dangos gwelliant ar PaRRiS yn dilyn Elklan; byddech yn cyflwyno data yn dangos bod 155 o'r 200 o ymarferwyr a hyfforddwyd wedi dangos gwelliant cadarnhaol yn eu rhyngweithiadau ymatebol â phlant yn dilyn ymyriad.

Diffinnir newid cadarnhaol fel cynnydd o **un pwynt o leiaf** ar **un eitem neu fwy** ar y raddfa a ddefnyddir. Er enghraifft, ar raddfa PaRRiS, sydd ag uchafswm sgôr o 5, byddai gwelliant o un pwynt (e.e. o 3 i 4) ar ôl ymyriad yn cael ei ddiffinio fel newid cadarnhaol. Ar raddfa sydd â phum eitem, a phob un yn cael ei sgorio o 0 i 10 (cyfanswm o 50 pwynt), byddai gwelliant o un pwynt (e.e., o 7 i 8) ar un o'r eitemau a sgoriwyd yn cael ei ddiffinio fel newid cadarnhaol.

* + 1. ***Canlyniad rhif 3.2:*** *Bydd gan ymarferwyr fwy o hyder wrth gefnogi datblygiad lleferydd, iaith a chyfathrebu plant.*



Nod y mesur hwn yw crynhoi newid yn hyder oedolion o ganlyniad i ymyriad/ hyfforddiant lleferydd, iaith a chyfathrebu, gan ddefnyddio graddfeydd sgorio hyder cyn ac ar ôl ymyriad: ‘**Ar raddfa o 0 i 10, pa mor hyderus ydych chi'n teimlo am ryngweithio â'r plant rydych yn gweithio gyda nhw mewn ffordd sy'n cefnogi eu datblygiad lleferydd, iaith a chyfathrebu?’**

Diffinnir newid cadarnhaol fel cynnydd o un pwynt o leiaf ar y raddfa a ddefnyddir.

* + 1. ***Canlyniad rhif 3.3:*** *Bydd ymarferwyr yn hunansgorio'r Fframwaith Lleferydd, Iaith a Chyfathrebu yn flynyddol er mwyn pennu anghenion hyfforddiant lleferydd, iaith a chyfathrebu.*

**

[Lefel y Fframwaith Lleferydd, Iaith a Chyfathrebu](https://www.slcframework.org.uk/): % yr ymarferwyr yn hunangofnodi ar lefel sylfaenol/ cyffredinol/ uwch/ arbenigol. Gofynnir am y mesur hwn **yn flynyddol** yn ystod tymor olaf y flwyddyn.

* 1. **Newid yn yr Amgylchedd Gofal Plant:** **‘**Bydd lleoliadau gofal plant yn darparu amgylchedd cyfathrebu cefnogol’.

***Canlyniad rhif 4.1:*** *Bydd lleoliadau gofal plant yn darparu amgylchedd cyfathrebu cefnogol’.*

Yn dilyn trafodaethau â'r gweithgor a Rhwydwaith Addysgu Cynghorol Dechrau'n Deg, cytunwyd na fydd Llywodraeth Cymru yn gofyn am y data hyn nes y cytunir ar ddull cyson o sicrhau ansawdd. Felly nid yw'r adran hon wedi cael ei chynnwys yn y llyfr gwaith newydd.

Roedd trafodaethau ynghylch y mesur hwn yn canolbwyntio ar ddefnyddio'r Raddfa Sgorio Amgylcheddol ar gyfer Babanod a Phlant Bach (ITERS)/y Raddfa Sgorio Amgylcheddol ar gyfer Plentyndod Cynnar (ECERS)/y Raddfa Cyd-feddwl Parhaus a Lles Emosiynol (SSTEW), gyda llawer o awdurdodau lleol yn defnyddio'r rhain fel eu hadnoddau sicrhau ansawdd mewn lleoliadau. Cytunwyd na fyddent yn cael eu nodi yn y ddogfen hon nes y ceir consensws o ran defnyddio'r adnoddau hyn yn ehangach. Er bod rhai anfanteision yn gysylltiedig â hunansgorio'r amgylchedd cyfathrebu, dylai ategu'r mesurau eraill y gofynnir amdanynt. Mae hyn hefyd yn lleihau pwysau ar e.e. athrawon ymgynghorol i fod yn gyfrifol am gyflwyno'r mesur newid yn yr amgylchedd cyfathrebu.

Rydym yn ystyried y posibilrwydd o gyflwyno tystysgrif Cymru gyfan ar gyfer ‘amgylchedd sy'n gyfeillgar i gyfathrebu’. Wrth inni weithio tuag at y nod hwnnw, ni fydd Llywodraeth Cymru yn gofyn am y mesur hwn ond gellir parhau i'w goladu at ddefnydd lleol, fel a ganlyn: ‘Mesur hunangofnodedig ar gyfer amgylchedd sy'n gyfeillgar i gyfathrebu fel yr argymhellir yn y llwybr hyfforddi lleferydd, iaith a chyfathrebu (e.e. [rhestr wirio](https://speechandlanguage.org.uk/media/3245/communication_friendly_environments_checklist_updated.pdf)))’

**Atodiadau**

**Atodiad 1:**

**Canlyniadau Lleferydd, Iaith a Chyfathrebu terfynol a byrdymor ar gyfer plant 0-5 oed gyda chymorth gwasanaethau lleferydd, iaith a chyfathrebu cyffredinol, poblogaeth ac wedi'u targedu yng Nghymru.**

****

**Atodiad 2:**

**Llawlyfr PaRRiS**

****

**Atodiad 3:**

**Enwau aelodau'r gweithgor**

**Gyda diolch i holl aelodau'r gweithgor, gan gynnwys:**

Amy Crowther

Clare Yarnton

Delyth Dando

Hannah Dyer

Jane Hitchings

Kath Bowen

Kathryn Wright

Kathy Williams

Lindsey Hargan

Miriam Jones

Sherelle Jago

Shima Choudhury

Wendy Parker

**a phob aelod arall o'r grŵp**

1. DS Ni fyddwn byth yn cyrraedd ffigur o 100% o blant yn datblygu sgiliau lleferydd, iaith a chyfathrebu pan fyddant yn gadael y lleoliad Dechrau'n Deg, oherwydd bod gan 7-10% o'r boblogaeth anghenion lleferydd, iaith a chyfathrebu hirdymor. [↑](#footnote-ref-1)
2. dull o fesur ymatebolrwydd oedolion yw graddfa PaRRiS, gweler atodiad 2. [↑](#footnote-ref-2)
3. Mae dibynadwyedd rhyng-raddwyr yn cyfeirio at gysondeb sgoriau rhwng arsylwyr (‘graddwyr’) **gwahanol** a gellir gwirio hyn drwy wneud ymarferion ar y cyd i raddio'r un ymyriad, e.e. gan ddefnyddio fideos o rieni a phlant) [↑](#footnote-ref-3)
4. Mae dibynadwyedd o fewn graddwyr yn cyfeirio at gysondeb mewnol – h.y. yr un graddiwr yn defnyddio'r un broses bob tro er mwyn cynhyrchu sgoriau tebyg ar gyfer ymyriadau tebyg. [↑](#footnote-ref-4)
5. diffinnir ‘ymarferydd’ fel unrhyw oedolyn sy'n gweithio o fewn y gwasanaeth sydd â rôl sy'n cefnogi lleferydd, iaith a chyfathrebu. Gall hyn fod yn ymarferwyr gofal plant. Hyfforddwyr Technegol Lleferydd, Iaith a Chyfathrebu; Gweithwyr Cymorth ar gyfer Magu Plant/ Teuluoedd ac ati. [↑](#footnote-ref-5)